CELEX: C2004/168/20
Language: sk
Date: 2004-06-26 00:00:00
Title: Vec T-153/04: Žaloba podaná dňa 23. apríla 2004 Ferriere Nord spa proti Komisii Európskych spoločenstiev

26.6.2004   
            
            
               SK
            
            
               Úradný vestník Európskej únie
            
            
               C 168/11
            
         Žaloba podaná dňa 23. apríla 2004 Ferriere Nord spa proti Komisii Európskych spoločenstiev
   (Vec T-153/04)
   (2004/C 168/20)
   Jazyk konania: taliančina
   Ferriere Nord spa, zastúpený: Wilma Viscardini a Gabriele Donà, podal 23. apríla 2004 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobca navrhuje, aby Súd prvého stupňa:
   
               —
            
            
               na základe článku 230 ES zrušil rozhodnutia Komisie Európskych spoločenstiev obsiahnuté v doporučenom liste BUDG/C-5/DS (D2004)/51138 z 5. februára 2004, doručenom žalobcovi 13. februára 2004, a vo faxe BUDG/C-5/DS (D2004) 53883, doručenom žalobcovi 13. apríla 2004, ktorými bol Ferriere Nord vyzvaný na úhradu súm vo výške 564 402,26 eur a 341 932,32 eur v rámci veci IV/31.553 – zváraná mrežovina;
            
         
               —
            
            
               zaviazal Komisiu nahradiť trovy konania.
            
         Žalobné dôvody a hlavné argumenty
   Na podporu žaloby žalobca uvádza, že uvedené rozhodnutia, ktoré boli prijaté za účelom výkonu rozhodnutia Komisie z 12. augusta 1989 (ktorým bola žalobcovi uložená pokuta 320 000 ecu za porušenie článku 85 odsek 1 zmluvy EHS) sú nezákonné z dôvodu premlčania upraveného v článku 4 nariadenia Rady 2988/74 z 26. novembra 1974 o premlčacej lehote v stíhaní a pri výkone rozhodnutia v oblasti právnej úpravy dopravy a hospodárskej súťaže Európskeho hospodárskeho spoločenstva (1). Konkrétne:
   
               —
            
            
               Rozhodnutie Komisie z 2. augusta 1989 nadobudlo právoplatnosť rozsudkom Súdneho dvora zo 17. júla 1997 a teda od tohto dátumu začala plynúť päťročná premlčacia lehota upravená v článku 4 nariadenia 2988/74;
            
         
               —
            
            
               táto lehota bola prerušená listom Komisie z 11. septembra 1997, doručeným žalobcovi 18. septembra 1997, v dôsledku čoho začala plynúť nová päťročná premlčacia lehota (v súlade s článkom 5 nariadenia 2988/74);
            
         
               —
            
            
               Komisia teda mohla pristúpiť k výkonu rozhodnutia o pokute pred 11. septembrom 2002 alebo najneskôr pred 18. septembrom 2002;
            
         
               —
            
            
               v rozpore s tým sú však napadnuté rozhodnutia z 5. februára 2004 (doručené žalobcovi 13. februára 2004) a z 13. apríla 2004 (doručené žalobcovi faxom 13. apríla 2004);
            
         
               —
            
            
               možnosť Komisie pristúpiť k nútenému výkonu jej rozhodnutia z 2. augusta 1989 je z predchádzajúcich dôvodov premlčaná.
            
         
      (1)  Ú. v. ES L 319, 29.11.1974, s. 1.